Κανονισμός (ΕΚ) αριθ. 716/2001 της Επιτροπής

της 10ης Απριλίου 2001

για την τροποποίηση του κανονισμού (ΕΚ) αριθ. 2789/1999 για τον καθορισμό των προδιαγραφών εμπορίας που εφαρμόζονται για τα επιτραπέζια σταφύλια

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 2200/96 του Συμβουλίου, της 28ης Οκτωβρίου 1996, περί κοινής οργανώσεως των αγορών στον τομέα των οπωροκηπευτικών(1), όπως τροποποιήθηκε τελευταία από τον κανονισμό (ΕΚ) αριθ. 2826/2000(2), και ιδίως το άρθρο 2 παράγραφος 2,

Εκτιμώντας τα ακόλουθα:

(1) Ο κανονισμός (ΕΚ) αριθ. 2789/1999 της Επιτροπής, της 22ας Δεκεμβρίου 1999, για τον καθορισμό των προδιαγραφών εμπορίας που εφαρμόζονται για τα επιτραπέζια σταφύλια(3) προβλέπει, στο παράρτημά του, τις διατάξεις που αφορούν την ταξινόμηση κατά μέγεθος, την παρουσίαση και τη σήμανση των επιτραπέζιων σταφυλιών.

(2) Για λόγους διαφάνειας στη διεθνή αγορά, πρέπει να αναθεωρηθούν οι διατάξεις αυτές. Πράγματι, η προδιαγραφή που συνιστάται για τα επιτραπέζια σταφύλια από την Οικονομική Επιτροπή των Ηνωμένων Εθνών για την Ευρώπη έχει πρόσφατα τροποποιηθεί, προκειμένου να καταστεί δυνατή η ανάμειξη σε κάθε συσκευασία επιτραπέζιων σταφυλιών που προέρχονται από τις ποικιλίες Chasselas rouge και Chasselas blanc, για να προβλεφθεί ειδική σήμανση όταν τα σταφύλια καλλιεργούνται υπό κάλυψη και συνεπώς υπόκεινται σε ειδικούς κανόνες ταξινόμησης κατά μέγεθος, καθώς και να καθορισθούν ορισμένες διατάξεις που εφαρμόζονται στις μικρές συσκευασίες που θα πωληθούν απευθείας στον καταναλωτή.

(3) Αναπτύσσεται η παραγωγή πολλών νέων ποικιλιών. Είναι επιθυμητό να αναγραφούν οι ποικιλίες αυτές στον κατάλογο των ποικιλιών που εμφαίνονται ως προσάρτημα στις κοινοτικές προδιαγραφές που εφαρμόζονται για τα επιτραπέζια σταφύλια, είτε ως μεγαλόρωγες είτε ως μικρόρωγες ποικιλίες.

(4) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης νωπών οπωροκηπευτικών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το παράρτημα του κανονισμού (ΕΚ) αριθ. 2789/1999 τροποποιείται ως εξής:

1. Στον τίτλο III (Διατάξεις που αφορούν την ταξινόμηση κατά μέγεθος), το τέταρτο εδάφιο αντικαθίσταται από το ακόλουθο κείμενο: "Για όλες τις κατηγορίες: σε κάθε συσκευασία που προορίζεται για πώληση στον καταναλωτή, της οποίας το καθαρό βάρος δεν υπερβαίνει το ένα χιλιόγραμμο, επιτρέπεται να περιέχεται ένα τσαμπί βάρους κατώτερου από το ελάχιστο βάρος, προκειμένου να επιτευχθεί το αναγραφόμενο βάρος, υπό τον όρο ότι ανταποκρίνεται σε όλες τις άλλες απαιτήσεις της αναγραφόμενης κατηγορίας."

2. Στον τίτλο V (Διατάξεις που αφορούν την παρουσίαση), μέρος Α (Ομοιογένεια), το δεύτερο εδάφιο αντικαθίσταται από το ακόλουθο κείμενο: "Για τα επιτραπέζια σταφύλια που συσκευάζονται σε μικρές συσκευασίες που προορίζονται για πώληση στον καταναλωτή, καθαρού βάρους που δεν υπερβαίνει το ένα χιλιόγραμμο, δεν απαιτείται η ομοιογένεια της ποικιλίας και της καταγωγής."

3. Στον τίτλο V (Διατάξεις που αφορούν την παρουσίαση), μέρος Α (Ομοιογένεια), μετά το τρίτο εδάφιο προστίθεται το ακόλουθο εδάφιο: "Η δυνατότητα να περιέχονται σε κάθε συσκευασία σταφύλια διαφορετικού χρώματος για διακοσμητικούς λόγους είναι αποδεκτή για την ποικιλία Chasselas."

4. Στον τίτλο VI (Διατάξεις που αφορούν τη σήμανση), μέρος Β (Είδος του προϊόντος), προστίθεται η ακόλουθη περίπτωση: "- 'υπό κάλυψη', ενδεχομένως."

5. Στο προσάρτημα, μέρος 2α (μεγαλόρωγες ποικιλίες), προστίθενται οι ακόλουθες ποικιλίες:

"Danuta" μετά την "Danlas",

"Isa" μετά την "Imperial Napoleon",

"Orα" μετά την "Olivette noire",

"Prima" μετά την "Planta Nova".

6. Στο προσάρτημα, μέρος 2β (μικρόρωγες ποικιλίες), η ποικιλία "Exalta" προστίθεται μετά την ποικιλία "Delizia di Vaprio".

7. Στον τίτλο IV (Διατάξεις που αφορούν τα όρια ανοχής), το μέρος Β αντικαθίσταται από το ακόλουθο κείμενο: "B. Όρια ανοχής μεγέθους

i) Κατηγορίες 'Εξτρα' και I

10 %, κατά βάρος, των σταφυλιών που δεν αντιστοιχούν στο ελάχιστο βάρος της κατηγορίας, αλλά αντιστοιχούν στο ελάχιστο βάρος της αμέσως κατώτερης κατηγορίας.

ii) Κατηγορία II

10 %, κατά βάρος, των σταφυλιών που δεν αντιστοιχούν στο ελάχιστο βάρος της κατηγορίας, αλλά έχουν βάρος που δεν είναι κατώτερο από 75 γραμμάρια."

Άρθρο 2

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την πρώτη ημέρα του πρώτου μήνα που έπεται εκείνου της ενάρξεως ισχύος του.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 10 Απριλίου 2001.

Για την Επιτροπή

Franz Fischler

Μέλος της Επιτροπής

(1) ΕΕ L 297 της 21.11.1996, σ. 1.

(2) ΕΕ L 328 της 23.12.2000, σ. 2.

(3) ΕΕ L 336 της 29.12.1999, σ. 13.